**ELŐTERJESZTÉS**

**Szombathely Megyei Jogú Város Közgyűlése Oktatási és Szociális Bizottságának 2016. június 8-i ülésére**

**Javaslat**

**Szombathely Megyei Jogú Város ifjúsági koncepciójának és az arra épülő cselekvési tervnek a kidolgozása érdekében elvégzett szakmai munka elfogadására, a további teendők összehangolására**

Szombathely Megyei Jogú Város Közgyűlése az 51/2015. (II.26.) Kgy. számú határozatával elfogadta a Szent Márton Köpenye Szociális Programot. A megvalósítandó program egyik eleme egy komplex ifjúsági koncepció kidolgozása Szombathely Megyei Jogú Város felnövekvő generációja részére. A koncepció elkészítéséhez szükségszerű volt a települési ifjúságpolitika, a helyi ifjúságügy újragondolása is.

Szombathely Megyei Jogú Város Közgyűlése Oktatási és Szociális Bizottságának 264/2015. (VI.17.) OSzB. számú határozata alapján a Millennium Intézet Alapítvány 2015. július 1. és 2015. december 15. között online kérdőíves lekérdezéssel, 5 élethelyzet szerinti alcsoportban (alapfokú köznevelési intézmények 7-8. évfolyamos tanulói, középfokú köznevelési intézmények nappali munkarendű tanulói, felsőoktatási intézmények nappali munkarendű tanulói, szombathelyi foglalkoztatóknál jelen lévő 30 évesek és fiatalabbak, valamint a 30 évesnél fiatalabb munkanélküliek) elvégezte a kutatást. A munka folyamatos kapcsolattartás mellett zajlott, amelynek eredményeként Szombathely Megyei Jogú Város fent megnevezett korosztályai vonatkozásában elkészült egy demográfiai elemzés, korcsoportokra bontott összefoglalókkal és egy vezetői összefoglaló tanulmánnyal.

A szerződő fél a szerződésben vállalt kötelezettségeinek eleget tett. Az előterjesztés mellékletét képezi a kutatás vezetői összefoglalója, amelynek nyilvános elérése a bizottsági ülést követően biztosítottá válik.

A kutatást Szombathely Megyei Jogú Város ifjúsági koncepciójának és az arra épülő cselekvési terv elkészítésének szándéka indukálta. Az empirikus adatfelvétel jó alapja a kutatás második ütemét képező fókuszcsoportos interjúk elkészítésének. Az interjúkban az ifjúsággal foglalkozó szakmai szervezetek képviselői, az ifjúsággal foglalkozó civil szervezetek képviselői, az ifjúsággal foglalkozó egyházi szervezetek képviselői, az ifjúsági érdekképviseleti szervezetek képviselői, a helyi döntéshozók ifjúsági ügyekben, az ifjúsági közösségek képviselői vesznek részt, akiknek a véleménye mellett feltárásra kerülnek érzéseik, [attitűd](http://mediapedia.hu/attitud)jeik, tudat alatti motivációik is a kutatás tárgyával kapcsolatban. A beszélgetésekben általában 8-10 személy vesz részt, akik elmondják korábbi tapasztalataikat, véleményeiket, érzéseiket, meggyőződéseiket szakképzett moderátor vezetése mellett, félig strukturált [kérdőív](http://mediapedia.hu/kerdoiv)ek alapján. A fókuszcsoportos interjúk eredményei nem statisztikai jellegű, számszerűsíthető adatok, hanem olyan vélemények, megközelítések, állítások, érzések, jellemzések, amelyek elemzésével mélyebb betekintés nyerhető a kutatási alanyok gondolkodásába. Olyan információk birtokába juthatunk tehát, amelyek az empirikus adatok kontextusba helyezésével egy ifjúsági koncepció horizontját teremthetik meg.

Kérem a Tisztelt Bizottságot, hogy az előterjesztést megtárgyalni, és a határozati javaslatokat elfogadni szíveskedjen!

Szombathely, 2016. május „ ”

|  |
| --- |
|  |
| **(: Koczka Tibor :)** |

**HATÁROZATI JAVASLAT**

**…/2016. (VI.8.) OSzB. számú határozat**

Szombathely Megyei Jogú Város Közgyűlésének Oktatási és Szociális Bizottsága a „Szombathely Megyei Jogú Város ifjúsági koncepciójának és az arra épülő cselekvési tervnek a kidolgozása érdekében elvégzett szakmai munka elfogadására, a további teendők összehangolására” című előterjesztést megtárgyalta és az alábbi határozatokat hozta:

1. A Bizottság megismerte és elfogadta a közreműködő szakértők által elkészített vezetői összefoglaló tanulmányt.
2. A Bizottság a 264/2015. (VI.17.) OSzB. számú határozat 1.b., 2. és 3. pontjait visszavonja.
3. A Bizottság felkéri Szombathely Megyei Jogú Város Polgármesteri Hivatala Egészségügyi és Közszolgálati Osztályát, hogy közreműködő szakértőkkel készítse el az ifjúságnak szolgáltató, fiatalokkal foglalkozó szervezetek tevékenységének a feltérképezésére szolgáló fókuszcsoportos interjúkat.
4. A Bizottság felkéri Szombathely Megyei Jogú Város Polgármesteri Hivatala Egészségügyi és Közszolgálati Osztályát, hogy az ifjúsági területen tevékenységet folytató szervezetek szakembereivel és közreműködő szakértőkkel együttműködve - a kutatási eredményeket felhasználva - alkossa meg Szombathely Megyei Jogú Város ifjúsági koncepcióját, valamint készítse el az arra épülő cselekvési tervet.
5. A Bizottság Szombathely Megyei Jogú Város ifjúsági koncepciójának és az arra épülő cselekvési tervnek a kidolgozása érdekében elvégzendő szakmai munka költségeit Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI.3) önkormányzati rendelet 52. § (2) bekezdés 1. pontja alapján Szombathely Megyei Jogú Város Önkormányzata Közgyűlésének az önkormányzat 2016. évi költségvetéséről szóló 5/2016. (III.1.) önkormányzati rendelete Oktatási ágazat kiadásai „Oktatási, szociális és ifjúsági kiadások - tartalék” tételsora terhére biztosítja.

**Felelősök:** Rettegi Attila, az Oktatási és Szociális Bizottság elnöke

(A végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője

Stéger Gábor, a Közgazdasági és Adóosztály vezetője)

**Határidő:** A határozat 1-2. pontja vonatkozásában: azonnal

 A határozat 3. pontja vonatkozásában: 2016. október 31.

 A határozat 4. pontja vonatkozásában: 2016. december 31.

 A határozat 5. pontja vonatkozásában: folyamatos